John Wesley Hardin

John Wesley Hardin (26. toukokuuta 1853 Bonham, Texas, Yhdysvallat – 19. elokuuta 1895 San Antonio, Texas) oli texasilainen villin lännen pyssymies, joka tappoi elämänsä aikana arviolta kahdestakymmenestä viiteenkymmentä miestä.

Elämäkerta
Hardin syntyi metodistisaarnaajan perheeseen kymmenestä lapsesta toiseksi vanhimpana. Hänet nimettiin metodismin perustajan John Wesleyn mukaan. Hardin oli jo lapsena levoton ja puukotti 10-vuotiaana koulutoveriaan. Viisi vuotta myöhemmin hän ampui kuoliaaksi miehen, jonka kanssa hän oli tapellut edellisenä päivänä. Hardin lähti pakomatkalle ja ampui Trinityn piirikunnassa kolme pohjoisvaltioiden sotilasta.

Seuraavaksi Hardin ampui DeWittin piirikunnan seriffin ja miehen, jonka kanssa hänelle tuli riitaa korttipöydässä. Näiden tappojen johdosta Hardin joutui Texasin etsityimpien miesten listalle. Vuonna 1870 hän ampui naisseuralaisensa mustasukkaisen puolison. Tappamisen lomassa hän toimi opettajana ja opetti jopa pyhäkoulussa.

Tammikuussa 1871 Hardin ampui lainvalvojan lähellä Wacoa ja kaksi viikkoa myöhemmin kolme texasilaista lainvalvojaa näiden nukkuessa. Karjankuljetusmatkalla Texasista Abileneen, Kansasiin, Hardin tappoi kaksi intiaania, joiden hän väitti varastaneen karjaa, sekä pyssytaistelussa viisi meksikolaista karjapaimenta.

Hardin kantoi Abilenessa aseitaan avoimesti kadulla, vaikka se oli kielletty. Hän tappoi kaksi miestä, mutta ei joutunut vastuuseen, koska oli hyvissä väleissä liittovaltion seriffin Wild Bill Hickokin kanssa.

Hardinin oman kertoman mukaan seriffi Hickok sai lopulta tarpeekseen ja määräsi Hardinin luovuttamaan aseensa, mihin tämä ei kuitenkaan suostunut. Hardin kertoi myös ampuneensa miehen, joka varasti hänen housunsa. Lehtien mukaan hän oli kuitenkin ampunut nukkuvan toverinsa seinän läpi, mahdollisesti vahingossa, joten hän joutui pakenemaan Kansasista takaisin Texasiin.

Hardin meni helmikuussa 1872 naimisiin ja sai kolme lasta. Hän osallistui paikalliseen Sutton–Taylor-kiistaan ja tappoi muun muassa apulaisseriffin Comanchen kaduilla. Jo kolmisenkymmentä miestä tappaneesta Hardinista julkaistiin 4 000 dollarin etsintäkuulutus, joten hän pakeni Floridaan, tappaen muutaman miehen matkalla. Hardin vangittiin junassa Pensacolassa 23. elokuuta 1877. Hänet palautettiin Texasiin ja tuomittiin 25 vuoden vankeuteen.

Hardin teki vankilassa useita pakoyrityksiä. Kun ne epäonnistuivat, hän rauhoittui ja alkoi opiskella lakia. Hän vapautui vankilasta vuonna 1894 ja alkoi harjoittaa lakimiehen ammattia Gonzalesin piirikunnassa Texasissa. Sieltä hän muutti Texas Hilliin ja meni uudelleen naimisiin, mutta liitto kesti vain muutaman päivän. Hardin muutti El Pasoon lakimieheksi ja saneli siellä omaelämäkertansa The Life of John Wesley Hardin as Written by Himself.

Hardin kuoli 19. elokuuta 1895 San Antoniossa. Hän oli riidellyt konstaapeli John Selmanin kanssa aiemmin kadulla, ja Selman ampui Hardinin kuoliaaksi neljällä laukauksella tämän istuessa baaritiskin ääressä noppaa pelaten.

Hardin haudattiin El Pason Concordian hautausmaalle. Hauta on nykyisin suosittu turistikohde.

Hardin tappoi elämänsä aikana arviolta 20–50 miestä, kaikki ennen vankilasta vapautumistaan.

Lähteet

Vuonna 1853 syntyneet
Vuonna 1895 kuolleet
Villin lännen henkilöt
Yhdysvaltalaiset murhaajat